**СТРОИТЕЛНИ ОТПАДЪЦИ**

Извършването на дейностите по третиране и транспортиране на строителните отпадъци (вкл. строителните отпадъци от вътрешни преустройства и текущи ремонти на сгради и съоръжения) и излишните земни маси е задължение на собственика, инвеститора или изпълнителя на дейността, от която са формирани.

Когато дейностите по третиране и транспортиране на строителните отпадъци и излишните земни маси касаят обекти, за които се издава разрешение за строеж и се открива строителна линия, и/или обекти от които общото количество на строителните отпадъци и излишните земни маси надвишава 1 куб. м., отговорните лица подават в община Шабла заявление по образец с приложен към него документ за платена такса за депониране, въз основа на които Кметът на общината издава разрешение за третиране и транспортиране. Транспортирането на отпадъците се осъществява въз основа на договор с лица, притежаващи разрешение, комплексно разрешително или регистрационен документ по чл. 35 от Закона за управление на отпадъците (ЗУО) за съответната дейност.

Възложителите на строителни и монтажни работи по смисъла на § 5, т. 40 от Допълнителните разпоредби на Закона за устройство на територията, с изключение на текущи ремонти, и възложителите на премахване на строежи, възлагат изготвянето на план за управление на строителни отпадъци (ПУСО) в обхват и съдържание, определени с Наредбата за управление на строителните отпадъци и за влагане на рециклирани строителни материали (НУСОВРСО). Изискването за ПУСО не се прилага за: премахване на сгради с разгъната застроена площ (РЗП), по-малка от 300 кв. м.; премахване на сгради с паянтова конструкция; реконструкция и основен ремонт на строежи с РЗП, по-малка от 700 кв. м.; промяна на предназначението на строежи с РЗП, по-малка от 700 кв. м.; строеж на сгради с РЗП, по-малка от 700 кв. м.; изграждане, реконструкция, основен ремонт и премахване на линейни обекти от техническата инфраструктура при параметри, определени с чл. 15, ал. 1 от НУСОВРСО; всички текущи ремонти.

Строителството, разрушаването на законни сгради и съоръжения и доброволното премахване на незаконни строежи или на негодни за ползване или застрашаващи сигурността строежи се извършва по начин, осигуряващ последващото оползотворяване, в т.ч. рециклиране на образуваните строителни отпадъци. Възложителят на тези дейности носи отговорност за изпълнението на целите, заложени в ЗУО, респективно в изготвените и одобрени ПУСО, в следния йерархичен ред:

1. предотвратяване;

2. подготовка за повторна употреба;

3. рециклиране на строителните отпадъци, които не могат да бъдат повторно употребени;

4. оползотворяване в обратни насипи;

5. оползотворяване за получаване на енергия от СО, които не могат да бъдат рециклирани и/или материално оползотворени;

6. обезвреждане на строителните отпадъци, които не могат да бъдат повторно употребени, оползотворени и/или рециклирани по начините, упоменати в т. 1 – 5.

Одобрените ПУСО губят правно действие, в случай че в 6-месечен срок от датата на одобряването им строителството не е започнало, както и когато разрешението за строеж е загубило правно действие.